Lørdag eftermiddag klokken 13.01 modtog Nordjyllands Beredskab i Rebild via 112 melding om at en jagthytte på Siem Skovvej nær Siem vest for Terndrup stod i lys lue. Branden er formentlig startet i en petroleumsovn blot 10 minutter før der blev ringet til 112, men allerede på det tidspunkt stod det klart, at huset ville få meget svære skader. Og det fik det. - Det er fuldstændig udbrændt, og det samme gælder to biler, der stod ved huset, fortæller vagtchef ved Nordjyllands Politi Karsten Højrup Kristensen. Det var et jagtselskab der tændte op i ovnen inden de gik på jagt. Da de kom tilbage til huset, var branden brudt ud. - Vi skal have lavet en brandundersøgelse, og så afhører vi jagtselskabet om hvad der skete. Men der er ikke noget der tyder på at branden skyldes uagtsomhed, siger vagtchefen.

Referat:
En jagthytte på Siem Skovvej vest for Terndrup er lørdag eftermiddag udbrændt. Det samme er to biler, der stod nær branden. Brandårsagen er formentlig en petroleumsovn.